सामिया गांव के 461 परिवारों के पुनर्वास के लिए मिल गई जमीन
जलसंसाधन विभाग के एक्सईएन अजीत कुमार जैन ने बताया कि सामिया गांव में कुल 273 परिवार हैं। इनके व्यस्क सदस्यों को मिलाकर कुल संख्या 518 है। इनमें से 57 लोगों को देवनगर के पास सामिया प्रथम कॉलोनी में प्लॉट दिए जा चुके हैं। उसमें कई प्लॉट बचे हुए हैं। जबकि नए स्थान पर 329 प्लॉट निकले हैं। इसलिए अब 461 परिवार को बसाने के लिए लॉटरी निकालकर प्लॉट का आंवटन किया जाना है।
झालावाड़. जिले में स्थित कनवाड़ा बांध।
भास्कर न्यूज| झालावाड़
कनवाड़ाबांध डूब क्षेत्र के सामिया गांव के पुनर्वास का करीब 10 साल से अटका मसला हल हो गया है। सामिया पुल से महुड़िया तिराहे बीच 21.18 बीघा जमीन पर कॉलोनी विकसित कर उनका पुनर्वास होगा। सभी परिवार को 25 गुणा 50 फीट साइज के प्लॉट दिए जाएंगे। इसके लिए लॉटरी निकालकर 461 प्लॉट का आवंटन किया जाएगा। पुनर्वास के अड़ंगे के चलते बांध के एक ब्लॉक (2 मीटर ऊंचा और मीटर लंबा) काम भी रुका हुआ था। अब उसका रास्ता भी खुल गया है। 28.30 करोड़ के कनवाड़ा बांध 2005 में सामिया खाल पर मंजूर किया गया था, लेकिन इसके डूब में रहे सामिया गांव का पुनर्वास नहीं होने से पक्के बांध के एक ब्लॉक का काम अधूरा छोड़ना पड़ा था। इससे बांध में भराव नहीं होने से इस परियोजना मकसद पूरा नहीं हो पा रहा था। उनके पुनर्वास के लिए पहले भी एक जमीन का चयन किया गया, लेकिन ग्रामीणों के वहां पर बसने से इंकार कर देने के कारण मामला अटका गया था। अब सामिया के लोग गांव के पास सड़क के किनारे बसने पर सहमत हो गए हैं। यहां पर कॉलाेनी विकसित कर उनका पुनर्वास किया जाएगा। जलसंसाधन विभाग की और से शीघ्र लॉटरी निकालकर प्लॉटों का आंवटन किया जाएगा। एईएन होकम सिंह ने बताया कि कॉलोनी में स्कूल, आंगनवाड़ी, प्राथमिक स्वास्थ्य केंद्र और सड़क बनेगी।
hin_Deva hin_Deva bho_Deva mar_Deva hin_Deva